Cele maak skokbesonderhede bekend by student se begrafnisCele tydens die begrafnis. Genl. Bheki Cele, minister van polisie, het Saterdag by die begrafnis van Uyinene Mrwetyana (19) in Oos-Londen skokbesonderhede oor haar laaste oomblikke bekend gemaak. Mrwetyana, ŉ eerstejaarstudent aan die Universiteit Kaapstad, het op 24 Augustus vermis geraak. Verlede week het dit aan die lig gekom sy is verkrag en met ŉ skaal doodgeslaan in die Clareinch-poskantoor, waarna haar liggaam in Lingelethu-Wes gestort is. Die man wat glo erken het dat hy die jong vrou vermoor het, is ŉ 42-jarige poskantoorwerknemer. Volgens Cele het die verdagte glo vir die polisie van Mrwetyana se laaste oomblikke vertel in ŉ bekentenis. “Ek het gehoor dat daar ander vroue is op wie hy dieselfde modus operandi probeer gebruik het,” het Cele gesê. Hy het gesê Mrwetyana het hard teruggebaklei teen haar moordenaar. “Sy het haar balans verloor en geval. Hy het haar toe verkrag. Sy het weer opgestaan en baklei. Hy het toe ŉ voorwerp in die hande gekry en haar doodgeslaan.” Volgens Cele het die verdagte aan die polisie gesê hy het besef wat hy gedoen het en het ná die voorval drank gaan koop en begin drink aangesien hy nie geweet het wat anders om te doen nie. “Hy het haar liggaam toegedraai en dit in ŉ motor se kattebak gelaai en dit geneem na waar hy woon. Hy het hierna die liggaam verbrand, ŉ vlak graf gegrawe en haar liggaam daarin geplaas.” Uyinene Mrwetyana Die poskantoorwerker is volgens Cele voorheen van poging tot verkragting aangekla, maar die klag is later teruggetrek. Cele het ook bekend gemaak dat pres. Cyril Ramaphosa opdrag gegee het dat alle sake van verkragting en aanranding wat teruggetrek is, hersien word, veral waar vrouestudente by betrokke was. Hy het gesê daar is ŉ voortgesette oorlog teen vroue in die land en het ŉ beroep op ouers gedoen om hul seuns verantwoordelik groot te maak. “Macho seuns dink hulle besit alles van vroue. Daar is ŉ 13-jarige wat vir moord in hegtenis geneem is en ŉ 12-jarige wat vir verkragting vasgetrek is. Mense staan op en vra waar is die polisie. Ek dink ŉ mens moet vra waar is die ouers?” Cele het ook ŉ beroep op alle polisiebeamptes in polisiestasies reg oor die land gedoen om nooit slagoffers van misdaad weg te wys nie, veral nie vroue wat aan geslaggebaseerde geweld onderwerp is nie. “Dit is nie julle as polisiebeamptes se werk om vir vroue wat sake van seksuele aanranding en teistering aanmeld te vra watter klere hulle aangehad het tydens die voorval nie. Julle moet hulle met uiterste professionaliteit en sorg behandel.”